text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 25 юли 2014 година
  за прилагане на Решение № 1082/2013/ЕС на Европейския парламент и на Съвета по отношение на моделите за предоставяне на информация относно планирането на режим на готовност и реакция във връзка със сериозни трансгранични заплахи за здравето
  (нотифицирано под номер С(2014) 5180)
  (текст от значение за ЕИП)
  (2014/504/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение № 1082/2013/ЕС на Европейския парламент и на Съвета от 22 октомври 2013 г. за сериозните трансгранични заплахи за здравето и за отмяна на Решение № 2119/98/ЕО (1), и по-специално член 4, параграф 6 от него,
  като има предвид, че:
  (1)
  С Решение № 1082/2013/ЕС се установяват механизми и структури за координиране на реакцията при сериозни трансгранични заплахи за здравето, включително планирането на режим на готовност и реакция във връзка с тези мерки.
  (2)
  Съгласно член 4, параграф 1 от Решение № 1082/2013/ЕС държавите членки и Комисията следва да се консултират взаимно в рамките на Комитета за здравна сигурност (КЗС) с цел обмен на най-добри практики и опит в областта на планирането на режим на готовност и реакция, насърчаване на оперативната съвместимост на националното планиране на режима на готовност, отчитане на междусекторното измерение на планирането на режима на готовност и реакция на равнището на Съюза и подкрепа на изпълнението на стандартите за минимален базов капацитет по отношение на надзора и реагирането съгласно Международните здравни правила (2005 г.) (МЗП).
  (3)
  В член 4, параграф 2 от Решение № 1082/2013/ЕС се предвижда предоставяне на информация за текущото състояние във връзка с планирането на режим на готовност и реакция на национално равнище и се постановява, че държавите членки трябва да предоставят тази информация на Комисията не по-късно от 7 ноември 2014 г. и на всеки три години след това.
  (4)
  Съгласно член 4, параграф 3 от Решение № 1082/2013/ЕС държавите членки държавите членки информират Комисията за основните аспекти на преработването на режима на планиране на готовност и реакция на национално равнище.
  (5)
  Съгласно член 4, параграф 5 от Решение № 1082/2013/ЕС Комисията анализира информацията, получена от държавите членки в съответствие с член 4, параграфи 2 и 3, и изготвя обобщен или тематичен доклад за напредъка. За целите на член 4, параграф 1 Комисията своевременно започва обсъждане в КЗС, включително въз основа на този доклад, когато е целесъобразно.
  (6)
  Съгласно член 4, параграф 6 от Решение № 1082/2013/ЕС Комисията приема чрез актове за изпълнение модели, които да бъдат използвани от държавите членки при предоставянето на посочената в член 4, параграфи 2 и 3 информация относно режима на готовност и реакция, за да се гарантира нейната приложимост за целите, набелязани в член 4, параграф 1, както и нейната съпоставимост.
  (7)
  За да се избегне двойното отчитане, за целите на докладването в съответствие с член 4, параграф 2, буква а) от Решение № 1082/2013/ЕС следва да бъде използвана информацията, предоставяна от държавите членки на Световната здравна организация (СЗО) във връзка с изпълнението на стандартите за базов капацитет за планиране на режим на готовност и реакция.
  (8)
  Мерките, предвидени в настоящото решение, са в съответствие със становището на Комитета по сериозните трансгранични заплахи за здравето,
  ПРИЕ НАСТОЯЩОТО РЕШЕНИЕ:
  Член 1
  В приложението към настоящото решение се определя моделът, който държавите членки трябва да използват при предоставянето на информация относно планирането на режим на готовност и реакция във връзка със сериозни трансгранични заплахи за здравето в съответствие с член 4, параграфи 2 и 3 от Решение № 1082/2013/ЕС.
  Член 2
  Адресати на настоящото решение са държавите членки.
  Съставено в Брюксел на 25 юли 2014 година.